Mar 17,2017
జియో ఉచిత ఆఫర్లపై స్టే ఇవ్వలేం..
న్యూఢిల్లీ : ముఖేష్‌ అంబానీకి చెందిన ప్రముఖ టెలికాం ఆపరేటర్‌ సంస్థ రిలయన్స్‌ జియో అందిస్తున్న జియో ప్రమోషనల్‌ ఆఫర్‌పైనా స్టే ఇవ్వలేమని టెలికాం వివాదాల కమిటీ, అప్పీలేట్‌ ట్రిబ్యునల్‌ (టీడీశాట్‌) గురువారం వెల్లడించింది. కానీ ఫ్రీ ఆఫర్‌ను కొనసాగించిడానికి సదరు ఆపరేటర్‌కు ఇచ్చిన అనుమతులను 'పున:పరిశీలించాలని' టెలికాం నియంత్రణ సంస్థ (ట్రారు)కు ఆదేశాలు జారీ చేసింది. దీనిపై రెండు వారాల్లోగా పూర్తి నివేదికను సమర్పించాలని కోరింది. జియో ఉచిత ఆఫర్లపై స్టే విధించాలని కోరుతూ ఎయిర్‌టెల్‌, ఐడియా వేసిన మధ్యంతర అప్పీల్‌పై ఆదేశాలను టెలికాం ట్రిబ్యునల్‌ రిజర్వులో పెట్టిన సంగతి తెలిసిందే. కాగా గతేడాది సెప్టెంబర్‌ నుంచి జియో ఉచిత వాయిస్‌, డేటా ప్లాన్‌ను కస్టమర్లకు అందిస్తోంది. డిసెంబర్‌లో రిలయన్స్‌ జియో 'హ్యాపీ న్యూ ఇయర్‌' పేరిట తన ఉచిత సేవలను 2017 మార్చి 31 వరకు పొడగించింది. దీనికి ట్రారు అనుమతివ్వడాన్ని ఎయిర్‌టెల్‌, ఐడియా సవాలు చేశాయి. వెంటనే ఫ్రీ ఆఫర్‌పై స్టే ఇవ్వాలని ట్రిబ్యునల్‌ను కోరాయి. అందుకు వ్యతిరేకంగా టీడీశాట్‌ తన నిర్ణయం వెలువరించింది.
మీ స్నేహితులకు రికమెండ్ చెయ్యండి